《和表臣遗诗招归仙隐》
宋代·李处权

客里栖栖叹食艰，桃源也复念人间。
九重鵷鹭思金屋，万里烟尘痛玉关。
节物可怜梅竞出，浪萍长羡鸟知还。
明朝跋马归仙隐，健笔清樽尽傲閒。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。